SET พลิกปิดลบ 2 จุดหลุด 1,606 วิตกเงินทุนไหลออก จับตาแนวรับถัดไป 1,580
SET พลิกปิดลบ 2 จุดหลุด 1,606 จุด ทำให้เป็นสัญญาณลบ นลท.วิตกเงินทุนไหลออก – การเปิดเมืองไม่แน่นอน จับตาแนวรับถัดไป 1,580
22 มิ.ย. 2564

นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) กล่าวว่า ตลาดหุ้นไทยในช่วงบ่ายนี้อ่อนตัวลงจากช่วงเช้า โดยสิ่งที่มากระทบในช่วงสั้นมาจากความกังวลเรื่องการเคลื่อนย้ายเงินทุน ซึ่งช่วงที่ผ่านมาได้เห็นแรงขายในตลาดเอเชีย ทั้งตลาดหุ้นเกาหลีใต้ และตลาดหุ้นไต้หวัน พอควร ทำให้มีความเสี่ยงที่เงินทุนจะไหลออก
ทั้งนี้ นักลงทุนได้ปรับลดน้ำหนักการลงทุนหุ้นในกลุ่มปิโตรเคมี และสินค้าโภคภัณฑ์ หลังจากที่ผ่านมาได้ให้น้ำหนักการลงทุนไว้สูง และในครึ่งปีหลังราคาผลิตภัณฑ์หลายตัวก็มีทิศทางชะลอตัวลง ทำให้กำไรในครึ่งปีหลังด้อยกว่าครึ่งปีแรก นักลงทุนจีงเลือกที่จะลดน้ำหนักการลงทุน แล้วโยกมาลงทุนหุ้นที่ได้ประโยชน์จากการเปิดเมืองมากขึ้น ไม่ว่าจะเป็นหุ้นในกลุ่มห้างสรรพสินค้า, ท่องเที่ยว สายการบิน และโรงพยาบาลขนาดใหญ่ ซึ่งยังสามารถทยอยสะสมหุ้นได้หลังจากที่ได้มีการเล่นไปในระดับหนึ่งแล้ว อย่างไรก็ดียังต้องติดตามการเปิดเมืองอย่างใกล้ชิดจะยังเดินหน้าต่อไปได้หรือไม่ หลังจากที่จำนวนผู้ติดเชื้อโควิดในประเทศยังมีอยู่มาก
ทั้งนี้ ดัชนีหุ้นไทยได้ไหลลงมาต่ำกว่าระดับ 1,606 จุด ทำให้เป็นสัญญาณลบ และมีแนวทดสอบถัดไปที่ 1,580 จุด ถ้าหลุดอีกก็จะทำให้ตลาดฯเข้าสู่การปรับฐาน ดังนั้นดัชนีฯควรจะปิดเหนือระดับ 1,606 จุด มิฉะนั้นจะมีแนวรับทดสอบถัดไปที่ 1,550-1,520 จุด
ด้านตลาดหุ้นในภูมิภาคเอเชียวันนี้เคลื่อนไหวในแดนบวกกัน ขณะที่ตลาดในยุโรปเทรดบ่ายนี้ส่วนใหญ่ติดลบกันเล็กน้อย โดยต่างรอดูประธานธนาคารกลางสหรัฐฯ (เฟด) แถลงต่อสภาคองเกรสในคืนนี้
แนวโน้มการลงทุนในวันพรุ่งนี้ (23 มิ.ย.) นายกิจพณ กล่าวว่า ตลาดฯคงจะแกว่งไซด์เวย์ในกรอบ 1,580-1,610 จุด แต่ก็ขึ้นอยู่กับผลการแถลงของประธานเฟดในคืนนี้ด้วยจะออกมาเป็นอย่างไร
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GUNKUL มูลค่าการซื้อขาย 6,753.96 ล้านบาท ปิดที่ 4.92 บาท เพิ่มขึ้น 0.12 บาท
KBANK มูลค่าการซื้อขาย 2,552.06 ล้านบาท ปิดที่ 121.00 บาท ราคาไม่เปลี่ยนแปลง
PTT มูลค่าการซื้อขาย 2,023.88 ล้านบาท ปิดที่ 40.00 บาท เพิ่มขึ้น 0.25 บาท
AOT มูลค่าการซื้อขาย 1,917.35 ล้านบาท ปิดที่ 66.00 บาท เพิ่มขึ้น 0.25 บาท
RCL มูลค่าการซื้อขาย 1,783.53 ล้านบาท ปิดที่ 54.50 บาท ลดลง 5.00 บาท